สวัสดีค่ะ เราอายุ 23 ปี น่าจะเป็นมาประมาณ 4-5 วัน มีความรู้สึกหน่วงใจ ไม่สบายใจ อธิบายไม่ค่อยถูก รู้สึกหงุดหงิด เวลาคนเดิน คนพูดรอบข้าง รู้สึกเบื่อการพบเจอคน บางที่นั่งฟังเพลง จู่ๆในอารมณ์หรือจิตใจรู้สึกนิ่ง เงียบ ไม่มีความคิด ฟังเพลงไปมาจู่ๆก็ร้องไห้ รู้สึกดิ่งๆ รู้สึกเศร้าร้องไห้ น้ำตาคลอ กระทั่งที่เราไม่ได้มีประสบการณ์หรือเหตุการณ์เศร้ามาเลย บางทีก็รู้สึกร่างกายไม่มีแรงกระตุ้นให้ทำไร เหมือนพาร่างกายไปในสถานที่ต่างๆที่ต้องไปทุกวัน บางครั้งเราก็หิวกินเยอะ บางครั้งก็กินน้อย อาการแบบนี้เราเครียด ไม่สบายใจอะไร หรือภาวะซึมเศร้าคะ
สวัสดีค่ะ อาการดังกล่าวมานั้น อาจเป็นอาการเบื้องต้นของภาวะซึมเศร้า โรคซึมเศร้า หรือความผิดปกติทางอารมณ์ได้ภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงาน ซึ่งก็พอเข้าได้กับอาการดังกล่าวมาการวินิจฉัยว่าเป็นโรคซึมเศร้านั้น ก็คือมีภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้า ควรรีบไปพบจิตแพทย์เพื่อรับยาและทำจิตบำบัดและดูแลระยะยาวอย่างเหมาะสมต่อไปการดูแลตัวเองเบื้องต้น พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไปเพราะจะทำให้ฟุ้งซ่านมากขึ้น